[Video] “Jesus Christus woon in die Soedan”‘n Skermskoot uit die video. ’n Ruk gelede was ek saam met die res van die wêreld (weer eens) woedend vir die Suid-Afrikaanse regering. Tydens die beraad van die Afrika-unie in Junie is pres. Omar al-Basjir van die Soedan in Suid-Afrika toegelaat en gulhartig ontvang. Dít ten spyte van die feit dat Al-Basjir wêreldwyd verafsku word as gevolg van die volgehoue en afgryslike skendings van menseregte en volksmoord wat in sy land plaasvind. Maar ek wil nie oor die regering, Al-Basjir en die tandelose Internasionale kriminele hof skryf nie. Ek wil skryf oor ’n aangrypende videogreep wat ek onlangs tydens ’n rondritsery op die internet raakgesien het. Die video gaan oor gebeure in die Soedan, en vir die eerste maal begryp ek wat werklik daar aangaan: Soedanese rebellegroepe skuil in die Soedanese Noeba-gebergtes. Die regering het besluit om die totale gebied te vernietig en te ontvolk en volg ’n verskroeide aarde-beleid. In die proses word gewone landsburgers reeds vir vier jaar lank afgemaai in wat beskryf word as een van die ergste voorvalle van etniese suiwering nog. Dorpies, skole, kerke en hospitale word gebombardeer en die gebied is afgesny van die voorsiening van medisyne, water, voedsel en hulpverleningsorganisasies. Adam Ellick en Nicholas Kristof, joernaliste van die bekende New York Times, het die gebied reeds verskeie male onwettig deur die oorlogsfront binnegesluip om verslag te doen oor presies wat in die Noeba-gebergtes aangaan. Die video-resultaat is skokkend. Dit wys verbrande kinders en familielede in rou. Dit wys armoede en swaarkry in die ergste graad. Dit wys die hopeloosheid van ’n situasie waar daar bykans geen hulpbronne beskikbaar is nie. Maar in God se woordeboek het die woord “hopeloosheid” mos geen plek nie. Hy stuur maar gedurig hoop na die menslik mees hopelose situasies en plekke. Sy werk staan nooit stil nie. Dr. Tom Catena, ’n Amerikaner, is die enigste mediese dokter in hierdie oorloggeteisterde gebied met ’n bevolking van ’n halfmiljoen. Hy werk vanuit ’n hospitaal met slegs 435 beddens en geen lopende water nie. Catena is absoluut getrou aan sy missie en het die hospitaalgrond in 2013 laas vir ’n kort tydjie verlaat. Oor die feit dat die hospitaal reeds 11 keer gebombardeer is sê hy: “Dié soort goed maak my net des te meer vasberade.” Hy vertel wel dat een van die grootste uitbrake van masels nog in 2014 amper sy moed gebreek het – 1 400 kinders het masels opgedoen en die hospitaal oorstroom. As gevolg van die feit dat mediese voorrade weerhou word van die gebied, word slegs 5% van die kinders ingeënt teen dié gevreesde kindersiekte. Tog is hy steeds besig om as dokter in die Noeba-streek te werk. In die middel van die video sê ’n ouerige man oor dr. Catena: “Hy is Jesus Christus. Net soos Jesus wek hy mense uit die dood op, maak hy siekes gesond en laat hy blindes sien. Al die Noebiërs hier rond stem met my saam.” Die volgende skoot wys ’n Johannes 3:30-armband aan Catena se arm: “Hy moet meer word en ek minder.” En skielik bars die presiese betekenis van hierdie bekende teksvers soos ’n ryp granaat voor my oop. Wees gewaarsku die video bevat grafiese tonele wat sommige kykers kan ontstel: NY Times